Broj: 711-I-1525-M-113/23-04-12

Zagreb, 18. srpnja 2023.

 **Zdravko Jakop**

 **državni tajnik u Ministarstvu obrane**

**Predmet: mišljenje na zahtjev Zdravka Jakopa, državnog tajnika u Ministarstvu obrane**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) dana 13. lipnja 2023. pod brojem 711-U-4856-M-113/23-01-27 zaprimilo je zahtjev za mišljenjem koji je podnio Zdravko Jakop, državni tajnik u Ministarstvu obrane. U zahtjevu obveznik traži odgovor na pitanje smije li državni dužnosnik pomagati u obavljanju obrta koji glasi na člana obiteljskog kućanstva.

Povjerenstvo je obveznika dopisom broj: 711-I-1262-M-113/23-02-17 od 21. lipnja 2023. zatražilo da razjasni koliko bi često na tjednoj ili mjesečnoj razini obavljao poslove u obrtu koji glasi na člana njegove obitelji, do kada bi ih obavljao, o kojim se poslovima radi, te bi li za takve poslove primao naknadu.

Obveznik se na navedeni dopis očitovao 10. srpnja 2023. navodeći da bi poslove u obrtu koji bi glasio na člana obitelji obavljao, tj. pomagao obavljati eventualno vikendima tijekom 2023. godine, budući je tijekom radnih dana u Zagrebu, gdje je zaposlen. Navodi da bi se radilo o ispomoći na radnim strojevima i organizaciji posla, što bi obavljao bez primanja plaće ili druge naknade.

Člankom 3. stavkom 1. točkom 6. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI) propisano je da su državni tajnici obveznici u smislu navedenog Zakona, slijedom čega je Zdravko Jakop povodom obnašanja dužnosti državnog tajnika u Ministarstvu obrane obveznik ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 15. sjednici održanoj 18. srpnja 2023. obvezniku daje mišljenje, kako slijedi.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo nastavno na sve navedeno ističe da obveznik Zdravko Jakop, državni tajnik u Ministarstvu obrane, pored profesionalnog obnašanja dužnosti državnog tajnika u Ministarstvu obrane, može privremeno i povremeno obavljati poslove u obrtu u vlasništvu člana njegove obitelji, odnosno ako opseg i kontinuitet obavljanja navedenih poslova ne predstavlja obavljanje drugih poslova u smislu redovitog i stalnog zanimanja, dok bi u slučaju obavljanja drugih poslova u smislu redovitog i stalnog zanimanja u trajanju duljem od 10 sati tjedno uz profesionalno obnašanje dužnosti državnog tajnika u Ministarstvu obrane bio dužan pribaviti prethodno odobrenje Povjerenstva iz članka 17. stavka 2. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku, elektroničkom dostavom
2. Objava na internetskoj stranici Povjerenstva
3. Pismohrana